REPUBLIKA HRVATSKA
SPLITSKO-DALMATINSKA ŽUPANIJA
OPĆINA SEGET
OPĆINSKO VIJEĆE

KLASA: 024-01/26-01/3
URBROJ: 2181-46-1-26-1
Seget Donji, 2026. godine												
Na temelju članka 66. Zakona o gospodarenju otpadom („Narodne novine“ br. 84/21 i 142/23) i članka 28. Statuta Općine Seget („Službeni glasnik Općine Seget“, br. 4/09, 5/09, 4/10, 1/13, 2/13, 1/18, 1/20 i 2/21), Općinsko vijeće Općine Seget na __ sjednici održanoj ________. godine, donijelo je

ODLUKU
o načinu pružanja javne usluge sakupljanja komunalnog otpada na području Općine Seget

I OPĆE ODREDBE
Članak 1.
(1) Javna usluga sakupljanja komunalnog otpada (u daljnjem tekstu: javna usluga) podrazumijeva prikupljanje komunalnog otpada putem spremnika od pojedinog korisnika javne usluge i prijevoz i predaju tog otpada ovlaštenoj osobi za obradu tog otpada.
(2) Javna usluga je usluga od općeg interesa.
(3) Javna usluga uključuje sljedeće usluge:
– uslugu prikupljanja na lokaciji obračunskog mjesta/mjesta primopredaje korisnika javne usluge:
1. miješanog komunalnog otpada
2. biootpada
3. reciklabilnog komunalnog otpada i
4. glomaznog otpada jednom godišnje u obliku:
· usluge preuzimanja otpada u mobilnom reciklažnom dvorištu
· usluge preuzimanja otpada na obračunskom mjestu korisnika, prijevoza i predaje otpada ovlaštenoj osobi.

Članak 2.
(1) Cilj ove Odluke je osigurati pružanje javne uslugu sakupljanja komunalnog otpada na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, osiguravajući pri tom javnost rada. Javnom uslugom osigurava se odvojeno sakupljanje miješanog komunalnog otpada iz kućanstava i drugih izvora, biootpada iz kućanstava, reciklabilnog komunalnog otpada, opasnog komunalnog otpada i glomaznog otpada iz kućanstava.
(2) Područje pružanja javne usluge je administrativno područje Općine Seget (u daljnjem tekstu: Općina) sa pripadajućim naseljima.
(3) Zabranjeno je odlaganje otpada izvan sustava javne usluge.

Članak 3.
(1) Ova Odluka sadrži sljedeće:
1. kriterije obračuna količine miješanog komunalnog otpada
2. standardne veličine i druga bitna svojstva spremnika za sakupljanje otpada
3. najmanju učestalost odvoza otpada prema područjima

4. obračunska razdoblja kroz kalendarsku godinu
5. područje pružanja javne usluge
6. iznos cijene obvezne minimalne javne usluge s obrazloženjem načina na koji je određena
7. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada
8. odredbe o načinu pojedinačnog korištenja javne usluge
9. odredbe o načinu korištenja zajedničkog spremnika
10. odredbe o prihvatljivom dokazu izvršenja javne usluge za pojedinog korisnika usluge
11. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
12. odredbe o ugovornoj kazni
13. opće uvjete ugovora s korisnicima
14. kriterije za umanjenje cijene javne usluge
15. odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta.

(2) Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 4.

Zakonska osnova za donošenje ove odluke je Zakon o gospodarenju otpadom NN 84/21 (u daljnjem tekstu: Zakon). Ukoliko ovom odlukom pojedine stvari nisu propisane i uređene primjenjivati će se odredbe iz Zakona i povezanih propisa. 

POJMOVNIK
Članak 5.
Pojedini pojmovi za potrebe ove Odluke imaju sljedeće značenje:
1. biootpad je biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz prehrambene industrije
2. djelatnost sakupljanja otpada je djelatnost koja uključuje postupak sakupljanja otpada i postupak sakupljanja otpada u reciklažno dvorište
3. građevni otpad je otpad koji je nastao aktivnostima građenja i rušenja
4. glomazni otpad je otpadni predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada te je u Katalogu otpada označen kao 20 03 07
5. komunalni otpad je miješani komunalni otpad i odvojeno sakupljeni otpad iz kućanstava, uključujući papir i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpadu iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevni otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata
6. miješani komunalni otpad je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstava, te je u Katalogu otpada označen kao 20 03 01
7. mjesto primopredaje je lokacija, određena Izjavom o načinu korištenja javne usluge, na kojoj davatelj javne usluge preuzima otpad od korisnika usluge
8. naselje je naselje propisano propisom kojim se uređuje područja županija, gradova i općina te naselja u Republici Hrvatskoj
9. obračunsko mjesto je adresa nekretnine korisnika javne usluge
10. obračunsko razdoblje je razdoblje na koje se odnosi obračun iznosa cijene javne usluge
11. opasni komunalni otpad je opasni otpad iz podgrupe 20 01 i 15 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se opasnim komunalnim otpadom smatra sve dok se nalazi kod proizvođača tog otpada
12. opasni otpad je otpad koji posjeduje jedno ili više opasnih svojstava
13. otpad je svaka tvar ili predmet koje posjednik odbacuje, namjerava ili mora odbaciti
14. reciklabilni komunalni otpad je otpadni papir i karton, otpadna plastika, otpadni metal i otpadno staklo, uključujući otpadnu ambalažu.
15. reciklažno dvorište je nadzirani ograđeni prostor namijenjen odvojenom prikupljanju i privremenom skladištenju manjih količina opasnog komunalnog otpada, reciklabilnog komunalnog otpada i drugih propisanih vrsta otpada
16. sakupljanje otpada je prikupljanje otpada, uključujući prethodno razvrstavanje otpada i skladištenje otpada u svrhu prijevoza na obradu
17. spremnik je posuda, kanistar, kontejner, bačva, kutija, vreća i drugi odgovarajući spremnik koji sprječava rasipanje, razlijevanje odnosno ispuštanje otpada u okoliš.

DAVATELJ JAVNE USLUGE
Članak 6.

Javnu uslugu na području pružanja javne usluge Općine Seget obavlja Zeleni Seget d.o.o. (u daljnjem tekstu: davatelj usluge) na temelju odluke predstavničkog tijela.

Članak 7.
(1) Davatelj usluge dužan je:
1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i načinu na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva.
2. pružati javnu uslugu u skladu sa Zakonom o gospodarenju otpadom objavljenom u
„Narodnim novinama“ br. 84/21 (u daljnjem tekstu: Zakon) i ovom Odlukom
3. omogućiti da je javna usluga dostupna svim korisnicima na području jedinice lokalne samouprave.
4. organizirati sustav prikupljanja otpada na način prilagođen lokalnim uvjetima.
5. snositi sve troškove gospodarenja prikupljenim otpadom
6. osigurati korisniku usluge spremnike za primopredaju komunalnog otpada
7. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad
8. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja
9. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik
10. predati sakupljeni reciklabilni komunalni otpad osobi ovlaštenoj za njegovo zbrinjavanje
11. voditi evidencije propisane člankom 82. Zakona i ove odluke
12. na spremniku održavati natpis iz stavka 2. ovoga članka
13. osigurati sigurnost, redovitost i kvalitetu javne usluge
14. predati miješani komunalni otpad na odlagalište otpada.
15. obračunati cijenu javne usluge na način propisan Zakonom, ovom Odlukom i cjenikom
16. Davatelj usluge dužan je obavijestiti korisnika usluge o cjeniku i izmjeni cjenika 15 dana prije dana primjene cjenika na primjeren način. Također dužan je na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.
17. Redovito preuzimati otpad sukladno rasporedu.
18. Omogućiti korisnicima pristup informacijama sukladno zakonu i ovoj odluci.

(2) Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen. Spremnik za miješani komunalni otpad mora imati barkod i RFID čip ili drugu identifikacijsku oznaku. Spremnici za ostali otpad trebaju imati barkod i prema odluci davatelja usluge RFID čip ili drugu identifikacijsku oznaku.
(3) Davatelj usluge dužan je korisniku usluge do 15. prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada elektroničkim putem, pisanim putem ili na drugi korisniku usluge prihvatljiv način te istu objaviti na web stranicama.
(4) Davatelj usluge i Općina su na svojim mrežnim stranicama dužni objaviti i ažurno održavati informacije o:
1. Raspored rada po datumima i lokacijama mobilnog reciklažnog dvorišta
2. lokacijama spremnika za odvojeno sakupljanje komunalnog otpada postavljenih na javnoj površini.
(5) O svom radu davatelj usluge dužan je općinskom vijeću Općine podnijeti Izvješće o radu do 31. ožujka tekuće godine za prethodnu kalendarsku godinu i dostaviti ga Ministarstvu gospodarstva i održivog razvoja (u daljnjem tekstu: Ministarstvo).
(6) Davatelj usluge dužan je na svojoj mrežnoj stranici imati poveznice na mrežne stranice
»Narodnih novina« na kojima je objavljen Zakon, digitalnu presliku ove Odluke, digitalnu presliku cjenika sa svim pripadajućim dodacima i prilozima.
(7) Izvješće iz stavka 5. ovoga članka sadrži opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada, podatke o redovitosti sustava, podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada.



KORISNIK JAVNE USLUGE

Članak 8.
(1) Korisnik javne usluge na području pružanja usluge (u daljnjem tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine tj. kako je to definirano sukladno odredbama Zakona o gospodarenju otpadom koji definira korisnika javne usluge. 
(2) Obveznik korištenja javne usluge je vlasnik odnosno korisnik nekretnine na kojoj nastaje komunalni otpad sukladno definiciji iz točke 1.
(3) Vlasnici odnosno korisnici nekretnina dužni su koristiti javnu uslugu sakupljanja komunalnog otpada.
(4) Korisnici javne usluge iz stavka 1. ovoga članka ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategoriju:
1. korisnika kućanstvo ili
2. korisnika koji nije kućanstvo (drugi izvori komunalnog otpada).
(5) Korisnik iz stavka 4. točke 2. ovoga članka je korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

Članak 9.
(1) Korisnik usluge je dužan:
1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem ugovorenog spremnika 
2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini
3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada
4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika
5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi
6. predati opasni komunalni otpad u mobilno reciklažno dvorište, odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo
7. predati odvojeno miješani komunalni otpad, reciklabilni komunalni otpad, opasni komunalni otpad i glomazni komunalni otpad
8. predati odvojeno biootpad ili kompostirati biootpad na mjestu nastanka
9. dostaviti davatelju usluge ispunjenu Izjavu o načinu korištenja javne usluge
10. omogućiti davatelju usluge označivanje spremnika odgovarajućim natpisom i oznakom. 
(2) Korisnik usluge koji nije kućanstvo dužan je predati odvojeno miješani komunalni otpad i otpad koji nije komunalni otpad, a uslugu preuzimanja otpada koji nije komunalni može ugovoriti sa davateljem usluge ili sa drugim ovlaštenim sakupljačem navedenog otpada.

Članak 10.
(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.
(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući i očevid lokacije.
(3) Trajno nekorištenje nekretnine smatra se ako je potrošnja struje manja od 6 kwh godišnje i potrošnja vode do 5m3 godišnje.

NAČIN PRUŽANJA JAVNE USLUGE SAKUPLJANJA KOMUNALNOG OTPADA

Kriterij obračuna količine miješanog komunalnog otpada

Članak 11.
Kriterij obračuna količine otpada je:
· volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju za kategoriju korisnika koji je kućanstvo i kategoriju korisnika koji nije kućanstvo.

Standardne veličine i druga bitna svojstva spremnika za sakupljanje otpada
Članak 12. (1)Spremnike za komunalni otpad osigurava davatelj usluge.
(2)Standardna veličina i druga bitna svojstva spremnika za sakupljanje miješanog komunalnog otpada mora se odrediti tako da je spremnik primjeren potrebi pojedinog korisnika usluge.

Članak 13.
(1) Davatelj usluge osigurava spremnike za prikupljanje komunalnog otpada i ustupa ih Korisniku usluge na korištenje.
(2) Spremnici koje Davatelj usluge ustupa korisnicima mogu biti plastične ili metalne posude, kontejneri ili vreće, individualni ili zajednički, podzemni, polupodzemni ili nadzemni te druge vrste spremnika sukladno potrebama davatelja usluge. Spremnici mogu imati ugrađen otpadomjer. Spremnici mogu biti i aktivni električni uređaji za obradu otpada. 
(3) Standardne veličine spremnika određuju se kako bi se omogućilo njihovo pražnjenje pomoću specijalnih komunalnih vozila sa sustavima za podizanje spremnika.
(4) U okviru javne usluge Korisnik može imati najviše jedan spremnik odgovarajuće zapremine za svaku pojedinu vrstu otpada. Zaduženje više spremnika za istu vrstu otpada moguće je uz suglasnost i u skladu s uvjetima pružanja usluge davatelja usluge. 



Članak 14.
Spremnici moraju imati na sebi naziv otpada za koji su namijenjeni i oznaku/naziv davatelja usluge.
Članak 15.
(1) Za prikupljanje miješanog komunalnog otpada davatelj usluge osigurava kategoriji korisnika usluge koji je kućanstvo:
1. standardizirani spremnik volumena 120 litara,
2. standardizirani spremnik volumena 240 litara,
3. standardizirani spremnik volumena 1100 litara.
(2) Za prikupljanje miješanog komunalnog otpada davatelj usluge osigurava kategoriji korisnika usluge koji nije kućanstvo:
1. standardizirani spremnik volumena 120 litara,
2. standardizirani spremnik volumena 240 litara,
3. standardizirani spremnik volumena 1100 litara.
(3) Za prikupljanje biootpada davatelj usluge osigurava kategoriji korisnika usluge koji je kućanstvo:
1. Standardizirani spremnik volumena 60, 120 i 240 litara,
2. Komposter od 300 do 1200 litara,
3. Vrećice za biootpad sukladno odluci davatelja usluge,
4. Uređaje za obradu biootpada sukladno odluci davatelja usluge.
(4) Za prikupljanje reciklabilnog komunalnog otpada, otpadnog papira i plastike davatelj usluge osigurava kategoriji korisnika usluge koji je kućanstvo:
1. standardizirani spremnik volumena 120 litara za papir,
2. standardizirani spremnik volumena 240 litara za papir,
3. standardizirani spremnik volumena 1100 litara za papir,
4. standardizirani spremnik volumena 120 litara za plastiku,
5. standardizirani spremnik volumena 240 litara za plastiku,
6. standardizirani spremnik volumena 1100 litara za plastiku,
7. spremnike u mobilnom reciklažnom dvorištu.
(5) Za prikupljanje reciklabilnog komunalnog otpada, otpadnog papira i plastike davatelj usluge osigurava kategoriji korisnika usluge koji nije kućanstvo:
1. standardizirani spremnik volumena 120 litara za papir,
2. standardizirani spremnik volumena 240 litara za papir,
3. standardizirani spremnik volumena 1100 litara za papir,
4. standardizirani spremnik volumena 120 litara za plastiku,
5. standardizirani spremnik volumena 240 litara za plastiku,
6. standardizirani spremnik volumena 1100 litara za plastiku,
7. ostali spremnici sukladno potrebama korisnika,
8. spremnike u mobilnom reciklažnom dvorištu.
(6) Za prikupljanje krupnog (glomaznog) komunalnog otpada davatelj usluge osigurava kategoriji korisnika usluge koji je kućanstvo spremnike u mobilnom reciklažnom dvorištu, a glomazni komunalni otpad prikuplja se i na obračunskom mjestu ili mjestu primopredaje (ukoliko nije moguće prići obračunskom mjestu vozilom davatelja usluge), vozilima davatelja usluge sa otvorenim teretnim prostorom.
(7) Za prikupljanje problematičnog otpada davatelj usluge osigurava korisnicima usluge kategorije koji su kućanstvo:
1. spremnike u mobilnom reciklažnom dvorištu.
(8) Spremnici se standardiziraju prema boji
1. Spremnici za miješani komunalni otpad su zelene boje,
2. Spremnici za plastiku su žute boje,
3. Spremnici za papir su plave boje,
4. Spremnici za biootpad su smeđe boje.
(9) ostali spremnici sukladno potrebama korisnika i odluci davatelja usluge

Članak 16.
(1) Korisnik usluge u Izjavi odabire volumen spremnika za miješani komunalni otpad na temelju svojih potreba, s tim da se ili složi s prijedlogom davatelja usluge ili odabire drugi volumen od predloženog, a na temelju volumena spremnika koji su navedeni u članku 15. stavku 1. ove Odluke. 
(2) Za korisnike usluge koji koriste zajednički spremnik odredbe iz stavka 1. ovog članka nisu primjenjive, osim u slučaju kada se korisnik usluge izjasni da želi spremnik koristiti samostalno, a tada je davatelj usluge dužan osigurati uvjete korištenja spremnika kako je navedeno u članku 7. točki 1. stavku 9. ove Odluke.


Glomazni otpad

Članak 17.
(1) Davatelj usluge dužan je u okviru javne usluge najmanje jednom u kalendarskoj godini preuzeti glomazni otpad od korisnika usluge kategorije kućanstvo, volumena do 3 m3 na obračunskom mjestu korisnika usluge bez naknade.
(2) Davatelj usluge dužan je na zahtjev korisnika usluge koji je kućanstvo osigurati preuzimanje glomaznog otpada na obračunskom mjestu i na zahtjev korisnika usluge više od jednom godišnje i više od 3 m3, pri čemu je korisnik usluge dužan platiti cijenu sukladno posebnom cjeniku Davatelja usluge i po komercijalnim uvjetima. 
(3) Davatelj usluge dužan je preuzeti glomazni otpad od korisnika usluge na obračunskom mjestu korisnika usluge koji je kućanstvo u za to planiranim periodima odvoza u što kraćem roku, ili u roku koji zajednički određuju korisnik usluge i davatelj usluge.
(4) Preuzimanje glomaznog otpada od korisnika usluge koji nije kućanstvo naplaćuje se prema cjeniku davatelja usluge.
(5) Rok za preuzimanje glomaznog otpada je 10 dana od dana predaje zahtjeva od strane korisnika usluge. 
(6) Korisnicima je zabranjeno iznošenje glomaznog otpada na javnu površinu prije dogovorenog termina za preuzimanje glomaznog otpada. 
(7) Korisnik može glomazni otpad samostalno predati i u reciklažno dvorište.

Posebne vrste otpada

(1) Otpad od orezivanja zelenila (grančice, lišće, trava i sl.) korisnik može:
a. predati u reciklažnom dvorištu ili
b. predati putem javne usluge u dogovorenom terminu.
(2) Davatelj javne usluge može organizirati sezonsko prikupljanje ove vrste otpada.
(3) Količine i način preuzimanja određuju se sukladno cjeniku i tehničkim mogućnostima.




Minimalna učestalost odvoza otpada

Članak 18.
(1) Broj planiranih primopredaja spremnika mora se odrediti u skladu sa sljedećom minimalnom učestalošću:
· najmanje četiri puta mjesečno za biootpad,
· najmanje dva puta mjesečno za otpadni papir i karton,
· najmanje dva puta mjesečno za plastiku,
· najmanje jedan puta tjedno za miješani komunalni otpad.
(2) Broj planiranih primopredaja spremnika davatelj usluge određuje temeljem potreba korisnika usluge uzimajući u obzir ekonomski održivo poslovanje i potrebe korisnika usluge, a broj planiranih primopredaja ne može biti manji od minimalne učestalosti kako je navedeno u stavku 1. ovog članka.
(3) Davatelj usluge određuje broj planiranih primopredaja spremnika krajem tekuće godine za iduću godinu i o tome obavještava korisnika usluge putem obavijesti.
(4) Korisnik usluge može tražiti veći broj primopredaja spremnika od planiranog najmanje 48 sati prije pražnjenja, a davatelj usluge svaku takvu izvanrednu primopredaju naplaćuje temeljem posebnog cjenika i po komercijalnim uvjetima
(5) Broj planiranih primopredaja spremnika može biti različit po naseljima Općine, a ne može biti manji od minimalne učestalosti navedene u stavku 1. ovog članka.

Obračunska razdoblja kroz kalendarsku godinu

Članak 19.
Obračunsko razdoblje kroz kalendarsku godinu je jedan mjesec što predstavlja 12 obračunskih razdoblja kroz kalendarsku godinu.

Ugovor o korištenju javne usluge

Članak 20.
(1) Ugovor o korištenju javne usluge smatra se sklopljenim:
· kad korisnik usluge dostavi davatelju usluge Izjavu o načinu korištenja javne usluge ili
· prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kada korisnik usluge ne dostavi davatelju usluge Izjavu.
(2) Izjava o načinu korištenja javne usluge je obrazac kojim se korisnik usluge i davatelj usluge usuglašavaju o bitnim sastojcima ugovora.
(3) Bitni sastojci ugovora su: Opći uvjeti Ugovora, ova Odluka, Izjava o načinu korištenja javne usluge i Cjenik javne usluge.
(4) Davatelj usluge je dužan omogućiti korisniku usluge uvid u akte iz stavka 3. ovog članka prije sklapanja Ugovora te prije svake izmjene i/ili dopune Ugovora te na zahtjev korisnika usluge na odgovarajući način.
(5) Korisnike usluge treba biti upoznat s propisanim odredbama koje uređuju sustav sakupljanja komunalnog otpada, Ugovorom, pravima i obvezama putem sredstava javnog informiranja, mrežne stranice, dostavom pisane obavijesti i/ili na drugi za korisnika usluge prihvatljiv način, prije sklapanja Ugovora i/ili izmjene, odnosno, dopune Ugovora. 
(6)Davatelj usluge je dužan na svojoj mrežnoj stranici imati poveznice na mrežne stranice
»Narodnih novina« na kojima je objavljen nadležni Zakon, digitalnu presliku Odluke, digitalnu presliku Cjenika sa svim pripadajućim dodacima i prilozima, kao i obavijest o načinu podnošenja prigovora.

Članak 21.
(1) Korisnik usluge može raskinuti Ugovor u sljedećim slučajevima:
· uz pisanu Izjavu da navedenu nekretninu neće trajno koristiti, a nakon isteka roka od 12 mjeseci od dana raskida Ugovora, dužan je davatelju usluge dostaviti dokaz o nekorištenju nekretnine za navedeni period. Navedeni dokaz dužan je dostavljati svakih 12 mjeseci za prethodni period.
· kada Korisnik usluge prestaje biti vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine koji je imao obvezu korištenja javne usluge,
· kada prenese obvezu plaćanja cijene javne usluge na treću osobu i o tome obavijesti davatelja usluge.
(2) U slučaju kada Korisnik usluge nije u mogućnosti dostaviti dokaz o nekorištenju nekretnine, dužan je plaćati javnu uslugu za svo vrijeme u kojem nije plaćao istu, i za navedeni period obračunat će mu se cijena obvezne minimalne javne usluge.

Provedba ugovora i korištenje javne usluge u slučaju nastupanja posebnih okolnosti

Članak 22.
(1) Davatelj usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, potres, poplava, eksplozija, rat, embargo, štrajkovi, lokalni ili nacionalni neredi i nemiri, neprohodnost cesta zbog odrona, poplava, leda i snijega, izuzetno jak vjetar i druge vremenske nepogode ili pandemije te građevinskih radova na prometnicama, javnim i/ili privatnim površinama. 
(2) U slučaju nastupa takvih kašnjenja (izuzev građevinskih radova na privatnim površinama) u ispunjenju javne usluge, davatelj usluge će bez odgode obavijestiti korisnike usluge putem mrežnih stranica/sredstava javnog informiranja o njihovom nastupanju.
(3) Ispunjenje obveza davatelja usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

Način podnošenja prigovora i postupanje po prigovoru građana na neugodu uzrokovanu sustavom sakupljanja komunalnog otpada

Članak 23.
(1) Davatelj usluge je dužan omogućiti korisniku usluge podnošenje pisanog prigovora putem dva kanala i to:
· u poslovnim prostorijama (prilikom čega mora potrošaču pisanim putem potvrditi primitak pisanog prigovora), te
· putem pošte ili elektroničke pošte ako je ista prijavljena kao kontakt adresa korisnika usluge.
(2) Korisnik usluge može podnijeti prigovor na jedan od načina opisan u stavku 1. ovog članka u roku od 30 dana od dana saznanja za radnju, postupak ili propuštanje radnje kojima korisnik usluge smatra da su povrijeđena njegova prava.
(3) Na sve podnesene prigovore korisnika usluge, davatelj usluge je dužan u pisanom obliku odgovoriti u roku od 15 dana od dana zaprimljenog prigovora kao i čuvati evidenciju zaprimljenih prigovora godinu dana od dana primitka pisanog prigovora.
(4) Davatelj usluge je dužan u poslovnim prostorijama vidljivo istaknuti obavijest o načinu podnošenja pisanog prigovora korisnika usluge.
(5) Davatelj usluge je dužan na ispostavljenom računu vidljivo istaknuti obavijest o načinu podnošenja prigovora.
(6) Korisnik usluge ukoliko nije zadovoljan odgovorom na pisani prigovor ili ako nije zaprimio odgovor u propisanom roku može podnijeti reklamaciju u roku od 30 dana od dana zaprimanja odgovora na prigovor, a na koju je pružatelj javne usluge dužan odgovoriti.
(7)Ukoliko korisnik usluge ne uspije riješiti svoj problem s davateljem usluge putem pisanog prigovora i reklamacije, tada može podnijeti prijavu sukladno Zakonu.

Obračunsko mjesto

Članak 24.

(1) Obračunsko mjesto je nekretnina odnosno dio nekretnine na kojoj nastaje komunalni otpad i za koju se pruža javna usluga.
(2) Svakom obračunskom mjestu dodjeljuje se jedinstvena oznaka.
(3) Jedno obračunsko mjesto može imati jednog ili više korisnika.
(4) Za jedno obračunsko mjesto može biti dodijeljen jedan ili više spremnika.
(5) U slučaju više korisnika na istom obračunskom mjestu:
· Korisnici mogu sklopiti sporazum o zajedničkom korištenju spremnika.
· Ako sporazum nije dostavljen, davatelj javne usluge određuje udjele sukladno dostupnim podacima.
· Sporazum mora sadržavati popis korisnika i njihove udjele.
· U slučaju zajedničkog korištenja spremnika, korisnici su solidarno odgovorni za pravilno korištenje.
(6) Jedan korisnik  (kućanstvo ili korisnik koji nije kućanstvo) može imati više obračunskih mjesta u slučaju da koristi više adresa na kojima se preuzima otpad, u kojem slučaju treba ispuniti više zasebnih izjava o korištenju javne usluge. 

Korištenje spremnika

Članak 25.
(1) Korisnik je dužan koristiti isključivo spremnik koji mu je dodijeljen.
(2) U slučaju zajedničkog spremnika, korisnici su solidarno odgovorni za njegovo korištenje.
(3) Kada korisnici usluge kategorije kućanstvo koriste zajednički spremnik, a nije postignut dogovor o udjelima u spremniku za pojedinog korisnika, davatelj usluge određuje udjele pojedinog korisnika usluge na način da svi imaju jednaki udio u spremniku, a zbroj svih udjela mora iznositi 1.
(4) U slučaju korištenja zajedničkog spremnika uz sporazum o zajedničkom korištenju spremnika mora biti priložen popis korisnika
(5) Davatelj usluge može odrediti više zajedničkih spremnika kod većeg broja korisnika. 
(6) Davatelj usluge je dužan osigurati svakom korisniku usluge koji nije kućanstvo (drugi izvori komunalnog otpada) spremnik za miješani komunalni otpad, a korisnik usluge koji nije kućanstvo dužan je spremnik za miješani komunalni otpad koristiti samostalno.
(7) Korisnik kategorije koja nije kućanstvo može koristiti zajednički spremnik samo uz pisanu suglasnost drugog korisnika i davatelja usluge
(8) Korisnik usluge koji nije kućanstvo ugovara preuzimanje ostalih vrsta otpada (otpadni papir i karton, reciklabilni otpad i biootpad) ili sa davateljem usluge ili sa ovlaštenim sakupljačem. Ukoliko navedenu uslugu ugovori s davateljem usluge, usluga će se obavljati temeljem posebnog cjenika davatelja usluge.

Članak 26.
(1) Sakupljanje komunalnog otpada na obračunskom mjestu korisnika usluge obavlja se u odgovarajućim spremnicima koje je korisnik dužan smjestiti unutar svoje nekretnine.
(2) Spremnike za prikupljanje otpada, Korisnici usluge dužni su iznijeti spremnike na mjesto za odvoz najranije večer prije odvoza i najkasnije do 5:00 sati ujutro na dan odvoza sukladno rasporedu preuzimanja miješanog komunalnog otpada, biorazgradivog komunalnog otpada i reciklabilnog otpada.
(3) Korisnici javne usluge dužni su spremnike iznositi na pražnjenje prema kalendaru odvoza sukladno prethodnom stavku, neposredno uz najbližu prometnicu kojom prolazi komunalno vozilo Davatelja usluge čime iskazuje nedvojbenu želju za uslugom pražnjenja spremnika te ih je nakon pražnjenja dužan smjestiti unutar svoje nekretnine do sljedećeg pražnjenja.
(4) U slučaju kada spremnike za otpad nije moguće smjestiti unutar nekretnine korisnika usluge za odlaganje komunalnog otpada, spremnici se smještaju na javnu površinu sukladno odobrenju nadležnog tijela Općine. Zahtjev za izdavanje odobrenja podnosi davatelj usluge nakon izvida i utvrđivanja da ne postoji mogućnost smještaja spremnika unutar nekretnine korisnika usluge.
(5) Korisnik ili korisnici usluge mogu zatražiti da  Davatelj usluge o trošku korisnika, osigura zaključavanje poklopca spremnika, radi onemogućavanja trećih osobama u neovlaštenom odlaganju otpada u spremnik kojeg ovlašteno koristi samo korisnik ili korisnici usluge. Prilikom primopredaje otpada poklopac spremnika mora biti otključan kako bi Davatelj usluge mogao preuzeti otpad, osim ako Davatelj usluge ima mogućnost samostalno otključati ugrađeni mehanizam zaključavanje spremnika. Davatelj usluge je dužan nabaviti mehanizam za zaključavanje spremnika o trošku korisnika usluge te isti ugraditi na spremnik korisnika usluge u roku od 30 dana, od dana predaje zahtjeva. 
(6) Korisnik usluge ovlašten je spremnik zaključati i mehanizmom po svom izboru kojeg nije pribavio i ugradio Davatelj usluge, ali je Davatelju usluge pritom dužan omogućiti u trenutku primopredaje preuzimanje komunalnog otpada iz otključanog spremnika jer u protivnom usluga neće biti izvršena.


Članak 27.
(1) Davatelj usluge dužan je voditi evidenciju o preuzetoj količini otpada od pojedinog korisnika usluge u obračunskom razdoblju prema kriteriju količine otpada a koji  temeljem ove Odluke predstavlja volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju. Davatelj usluge dužan je voditi evidenciju o preuzetim spremnicima s ostalim vrstama otpada ukoliko su one definirane cjenikom.
(2) Dokaz izvršenja usluge uključuje:
· evidenciju preuzimanja otpada,
· identifikaciju spremnika ili korisnika (barkod, RFID ili druga oznaka),
· datum i vrijeme preuzimanja.
(3) Evidencija iz stavka 1. ovoga članka vodi se u digitalnom obliku.
(4) Sastavni dio Evidencije iz stavka 1. ovoga članka su i Izjava i dokazi o izvršenoj javnoj usluzi.
(5) Podaci iz Evidencije iz stavka 1. ovoga članka moraju biti dostupni na uvid korisniku usluge na njegov zahtjev uključujući i u elektroničkom obliku.
(6) Evidencija iz ovog članka koristi se kao dokaz u postupcima prigovora i nadzora.

Primopredajno mjesto

Članak 28.

(1) Primopredajno mjesto je lokacija na kojoj korisnik predaje otpad davatelju javne usluge.

(2) Primopredajno mjesto mora biti:
· dostupno vozilu davatelja usluge,
· sigurno za rukovanje spremnicima,
· određeno na način da ne ugrožava sigurnost prometa i ljudi.
(3) Ako zbog konfiguracije terena, tehničkih uvjeta ili drugih okolnosti nije moguće odrediti primopredajno mjesto na nekretnini korisnika, davatelj javne usluge odredit će najbližu odgovarajuću lokaciju.
(4) U slučaju zajedničkog korištenja spremnika, primopredajno mjesto određuje se sporazumno ili odlukom davatelja usluge.
(5) Zajedničko mjesto primopredaje može se ugovoriti za susjedne nekretnine kad je to racionalno.

Posebni uvjeti pružanja usluge

Članak 29.


(1) U slučajevima kada nije moguće postavljanje individualnih spremnika, davatelj javne usluge temeljem uvjeta određuje zajedničke ili javne spremnike.
(2) U područjima s posebnim režimom (stare gradske jezgre, turističke zone i sl.), davatelj javne usluge može odrediti poseban način prikupljanja otpada.
(3) Poseban način može uključivati:
· korištenje zajedničkih ili javnih spremnika,
· ograničavanje vremena odlaganja otpada,
· druga tehnička rješenja prilagođena prostoru.
(4) U slučaju otežane pokretljivosti korisnika, nepristupačnosti nekretnine ili drugih opravdanih okolnosti, davatelj javne usluge može odobriti prilagođeni način pružanja usluge.
(5) Prilagođeni način može uključivati:
· izmijenjeno primopredajno mjesto,
· druga tehnička rješenja.
(6) Korisnici su dužni pridržavati se posebnih uputa davatelja usluge.

Članak 30.

Informiranje korisnika

(1) Davatelj javne usluge i jedinica lokalne samouprave dužni su osigurati pravodobno i jasno informiranje korisnika.
(2) Informacije obuhvaćaju osobito:
· raspored odvoza otpada,
· upute za razvrstavanje otpada,
· uvjete korištenja reciklažnog dvorišta,
· način zbrinjavanja posebnih kategorija otpada,
· važeći cjenik.
(3) Informacije se objavljuju na mrežnim stranicama i drugim dostupnim kanalima.

Postupanje s otpadom i spremnicima

Članak 31.
(1) Davatelj usluge može ne preuzeti spremnik ako:
a. je otpad nepropisno razvrstan
b. ugrožava sigurnost radnika ili opreme
c. je spremnik preopterećen ili nepropisno zatvoren
d. ako sadrži pepeo i sličan raspršujući otpad ili tekući otpad (tekućine, ulja, masti,..)
(2) O razlozima ne preuzimanja ili nepropisnog korištenja spremnika korisnik se obavještava na prikladan način.
(3)Zabranjeno je korištenje neodgovarajućih spremnika. 





Sezonski način pružanja usluge

Članak 32.

(1) Davatelj javne usluge može odrediti različitu učestalost i način pružanja javne usluge u ljetnom i zimskom razdoblju.
(2) U ljetnom razdoblju davatelj javne usluge može:
· povećati učestalost odvoza otpada,
· odrediti dodatne termine odvoza.

Posebne kategorije korisnika

Članak 33.

(1) Korisnici koji obavljaju turističku i ugostiteljsku djelatnost (iznajmljivači, ugostiteljski objekti i sl.) dužni su koristiti javnu uslugu na način koji odgovara vrsti i povećanoj količini otpada. Davatelj javne usluge može za navedene korisnike odrediti:
· veći volumen spremnika,
· češću učestalost odvoza,
· dodatne usluge sakupljanja otpada.
(2)Korisnici koji obavljaju ugostiteljsku djelatnost dužni su osigurati u skladu s zakonskim propisima odgovarajuće zbrinjavanje posebnih vrsta otpada koji nastaje njihovim radom.
(3)Korisnici su dužni pravodobno obavijestiti davatelja usluge o promjenama koje utječu na količinu otpada (povećanje kapaciteta, sezonski rad i sl.). 

Korištenje javne površine za prikupljanje otpada i mjestima primopredaje otpada ako su različita od obračunskog mjesta

Članak 34.
(1) Zeleni otoci smješteni su na javnim površinama. 
(1) Javne površine koriste se za smještaj spremnika koje korisnik nije u mogućnosti smjestiti unutar svoje nekretnine kako je navedeno u članku 26. ove Odluke.
(2) Davatelj usluge je dužan na zahtjev Općine Seget osigurati uslugu privremenog smještaja spremnike na javnim površinama koja će biti plaćena u skladu s cjenikom i njegovim uvjetima.

Obračun troškova za pružanje javne usluge

Članak 35.

(1) Davatelj usluge na temelju cjenika i evidencije preuzetog otpada ispostavlja korisniku račun za pruženu javnu uslugu.
(2) Za preuzimanje otpada u reciklažnom dvorištu za količine koje premašuju dopuštene količine propisane pravilnikom izdaje se račun.
(3) Davatelj usluge račun dostavlja korisniku jednom mjesečno.

CIJENA JAVNE USLUGE
Članak 36.
(1) Cijena javne usluge plaća se radi pokrića troškova pružanja javne usluge.
(2) Strukturu cijene javne usluge čini:
1. cijena za količinu predanog miješanog komunalnog otpada i
2. cijena obvezne minimalne javne usluge.
(3) Kad jedan korisnik usluge samostalno koristi spremnik, udio korisnika usluge u korištenju spremnika je jedan.
(4) Kad više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.
(5) Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i načela „onečišćivač plaća“, kako bi se osiguralo i poticalo odvojeno sakupljanje otpada.

Članak 37.
(1) Cjenik ili izmjene cjenika javne usluge (u daljnjem tekstu: Cjenik) je opći akt koji, na temelju ove Odluke donosi davatelj usluge a donosi se za područje Općine i sadrži cijenu u eurima za volumen preuzetog spremnika miješanog komunalnog otpada zasebno za korisnika usluge razvrstanog u kategoriju kućanstvo i za korisnika usluge razvrstanog u kategoriju koji nije kućanstvo.
(2) Davatelj usluge dužan je provesti prethodno javno savjetovanje od najmanje 30 dana o prijedlogu cjenika s obrazloženjem cijene ili izmjene cijene.
(3) Davatelj usluge dužan je prije primjene cjenika odnosno primjene izmjene cjenika zatražiti suglasnost izvršnog tijela Općine.
(4) Izvršno tijelo Općine je dužno, prije nego je dana suglasnost na prijedlog cjenika odnosno prijedlog izmjene cjenika, provjeriti da je prijedlog cjenika u skladu sa Zakonom te da predložene cijene potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad, te se o provjerenom očitovati.
(5) Cjenik ili izmjene cjenika iz stavka 1. ovoga članka ne mogu se primijeniti bez očitovanja iz stavka 4. ovoga članka i suglasnosti iz stavka 3. ovoga članka.
(6) Davatelj usluge dužan je očitovanje iz stavka 4. ovog članka i suglasnost iz stavka 3. ovog članka objaviti u "Službeni glasnik Općine Seget" i na svojim mrežnim stranicama te obavijestiti korisnika usluge o cjeniku i izmjeni cjenika 15 dana prije dana primjene cjenika i u istom roku cjenik dostaviti Ministarstvu.

Članak 38.
Davatelj usluge dužan je iz prihoda od naplate cijene javne usluge financirati samo troškove čija svrha je pružanje javne usluge uključujući sljedeće:
1. troškove nabave i održavanja opreme za prikupljanje otpada
2. troškove prijevoza otpada
3. troškove obrade miješanog komunalnog otpada i biootpada
4. troškove koji su nastali radom mobilnog reciklažnog dvorišta i zaprimanjem bez naknade otpada nastalog u kućanstvu
5. troškove prijevoza i obrade glomaznog otpada koji se prikuplja u okviru javne usluge i
6. troškove vođenja propisanih evidencija i izvješćivanja u svezi s javnom uslugom

Obvezna minimalna javna usluga
Članak 39.
(1) Obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.
(2) Cijena obvezne minimalne javne usluge dio je cijene javne usluge.
(3) Na području pružanja javne usluge primjenjuje se:
1. Jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo iznosi 13,27 eura. U cijenu nije uključen zakonom propisan PDV.
2. Jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo iznosi 17,69 eura. U cijenu nije uključen zakonom propisan PDV.
(4) Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunatu za kategoriju korisnika koji nije kućanstvo.

Obrazloženje izračuna cijene obvezne minimalne javne usluge

Članak 40.
(1) Cijenom minimalne javne usluge određene u iznosima u članku 39. osigurava se pokriće troškova pružanja javne usluge Davatelja usluge koji se odnose na troškove nabave i održavanja opreme za sakupljanje i prijevoz otpada, obrade biootpada, rada reciklažnog i/ili  mobilnog reciklažnog dvorišta za zaprimanje bez naknade otpada nastalog u kućanstvu, prijevoza i obrade, reciklabilnog i glomaznog otpada koji se prikuplja u okviru javne usluge, vođenja propisanih evidencija i izvješćivanja u svezi s javnom uslugom te ostalih fiksnih troškova davatelja usluge.
(2) Iznos cijena je određen kao zbroj navedenih troškova razmjerno raspoređen s obzirom na pojedinu kategoriju Korisnika usluge uzimajući u obzir koeficijent troška opterećenja sustava sakupljanja komunalnog otpada u odnosu kategorija Korisnika koji su kućanstvo, odnosno Korisnika koji nisu kućanstvo.
(3) S obzirom na različitost koeficijenta troška opterećenja sustava sakupljanja komunalnog otpada kod kojeg je koeficijent troška opterećenja sustava sakupljanja komunalnog otpada višestruko veći za kategoriju Korisnika koji nije kućanstvo, određena je i različita cijena minimalna javne usluge za navedene kategorije Korisnika.

Cijena za količinu predanog miješanog komunalnog otpada

Članak 41.
(1) Cijena javne usluge kada je kao kriterij za količinu predanog miješanog komunalnog otpada određen volumen otpada, cijena javne usluge za količinu predanog miješanog komunalnog otpada određuje se prema izrazu:
C = JCV × BP × U
pri čemu je:
C – cijena javne usluge za količinu predanog miješanog komunalnog otpada izražena u eurima JCV – jedinična cijena za pražnjenje volumena spremnika miješanog komunalnog otpada izražena u eurima sukladno cjeniku
BP – broj pražnjenja spremnika miješanog komunalnog otpada u obračunskom razdoblju sukladno podacima u Evidenciji
U – udio korisnika usluge u korištenju spremnika.
(2) Davatelj usluge cjenikom određuje cijenu za količinu predanog miješanog komunalnog otpada za redovno preuzimanje spremnika prema planu preuzimanja otpada koji je korisniku usluge dostavljen u Obavijesti i uvećanu cijenu za izvanredno preuzimanje, po pozivu korisnika usluge, temeljem cjenika.

Kriterij za umanjenje cijene javne usluge

Članak 42.
(1)Kriteriji za umanjenje cijene javne usluge moraju poticati korisnika da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad.

(2)Korisniku koji nije u kategoriji kućanstvo omogućuje se umanjenje cijene minimalne javne usluge s obzirom na evidentiranu predanu količinu miješanog komunalnog otpada u prethodnoj godini, uz uvjet da je taj Korisnik s Davateljem usluge sklopio ugovor o prikupljanju reciklabilnog otpada. 
(3)Postotak umanjenja cijene minimalne javne usluge za pojedinog korisnika izračunava se prema postotku smanjenja količine evidentiranog predanog miješanog komunalnog otpada u odnosu na količinu predanog miješanog komunalnog otpada u prethodnoj godini. 
Postotak umanjenja cijene minimalne javne usluge iznosi kako slijedi: 
· smanjenjem od 10% predanog MKO CMJU se smanjuje za 10% 
· smanjenjem od 10,01 do 20.00% predanog MKO CMJU se smanjenje 20%
· smanjenjem od 20,01 do 30.00% predanog MKO CMJU se smanjenje 30%
· smanjenjem od 30,01 do 40.00% predanog MKO CMJU se smanjenje 40%
· smanjenjem od 40,01 do 50.00% predanog MKO CMJU se smanjenje 50%

Kriterij za određivanje korisnika usluge u čije ime Općina preuzima obvezu sufinanciranja cijene javne usluge
Članak 43.
(1) Općina Seget preuzima obvezu plaćanja javne usluge temeljem kriterija iz važećeg Zakona o socijalnoj skrbi kojim se određuju korisnici socijalne skrbi koji primaju zajamčenu minimalnu naknadu od strane Centra za socijalnu skrb, a sve sukladno Odluci o socijalnoj skrbi Općine Seget.

Utvrđivanje nepravilnosti

Članak 44.
(1) Nepravilnost se utvrđuje na temelju:
· evidencije odvoza, 
· identifikacije spremnika, 
· fotografije ili zapisnika, 
· očitanja sustava (RFID i sl.). 
(2) Smatra se da je korisnik odgovoran ako je nepravilnost povezana s njegovim obračunskim mjestom.



ODREDBE O UGOVORNOJ KAZNI

Članak 45.
(1) Korisnik usluge dužan je platiti davatelju usluge ugovornu kaznu ako ne ispunjava obveze iz članka 9. ove Odluke i Općih uvjeta pružanja javne usluge. 
(2) Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge obračunane korisniku usluge iz stavka 1. ovog članka.
(3) Za pitanja o ugovornoj kazni iz stavka 1. ovoga članka koja nisu uređena Zakonom primjenjuju se odredbe zakona kojim se uređuju obvezni odnosi.
(4) Iznos određene ugovorne kazne iskazuje se na zasebnoj stavci na računu za javnu uslugu.
(5) Davatelj javne usluge može korisniku prije izricanja ugovorne kazne izdati upozorenje.
(6) U slučaju ponavljanja nepravilnosti, može se izreći ugovorna kazna bez ponovnog upozorenja.

Članak 46.
(1) Djelatnici davatelja usluge utvrđuju da li je korisnik usluge postupio protivno Ugovoru, odnosno je li Korisnik usluge dužnik plaćanja ugovorne kazne.
(2) Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru. 


Tablica 1.

	Postupanje protivno Ugovoru
	Postupak utvrđivanja postupanja protivno ugovoru
	Ugovorna kazna

	Korisnik usluge rukuje s spremnikom na način koji za posljedicu ima oštećenje istoga. 
	Opažanje djelatnika davatelja usluge, fotozapis, videozapis s kamera koje je postavila Općina
	Vrijednost zamjene spremnika sukladno cjeniku davatelja usluge

	Korisnik usluge u spremnik sabija otpad pa nije moguće gravitacijsko pražnjenje otpada
	Opažanje djelatnika davatelja usluge, videozapis s kamera koje je postavila Općina, fotozapis
	Vrijednost naknade za dodatni odvoz spremnika

	Korisnik usluge odlaže problematični otpad/opasni otpad u spremnike za miješani komunalni otpad, biootpad ili druge spremnike namijenjene reciklabilnom otpadu
	Opažanje djelatnika davatelja usluge, videozapis s kamera koje je postavila Općina, fotozapis
	U visini vrijednosti godišnje naknade za minimalnu javnu uslugu

	Korisnik usluge odlaže animalni otpad u spremnike za MKO, biootpad ili u spremnike za reciklabilni otpad
	Opažanje djelatnika davatelja usluge, videozapis s kamera koje je postavila Općina, fotozapis
	U visini vrijednosti godišnje naknade za minimalnu javnu uslugu

	Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika
	Opažanje djelatnika davatelja usluge, videozapis s kamera koje je postavila Općina, fotozapis
	Vrijednost naknade za dodatni odvoz spremnika

	Korisnik odlaže otpad pored ugovorenog spremnika za miješani komunalni otpad
	Opažanje djelatnika davatelja usluge, videozapis s kamera koje je postavila Općina, fotozapis
	Vrijednost naknade za dva dodatna odvoza spremnika

	Korisnik usluge koji nije kućanstvo odlaže proizvodni otpad u spremnike za komunalni otpad
	Opažanje i fotozapis djelatnika davatelja usluge
	U visini vrijednosti godišnje naknade za minimalnu javnu uslugu za ne kućanstvo

	Korisnik usluge koji nije kućanstvo u Izjavi je naveo da pripada kategoriji korisnika koji je kućanstvo
	Opažanje djelatnika davatelja usluge, izjave svjedoka, pribavljanje dokumentacije
nadležnih tijela
	U visini vrijednosti godišnje naknade za minimalnu javnu uslugu za ne kućanstvo

	Korisnik usluge odlaže miješani komunalni otpad u spremnike za reciklabilni otpad ili u spremnike za biootpad
	Opažanje i fotozapis djelatnika davatelja usluge
	U visini vrijednosti godišnje naknade za minimalnu javnu uslugu

	Korisnik usluge nije razvrstao reciklabilni komunalni otpad u spremnicima sukladno namjeni istoga
	Opažanje djelatnika davatelja usluge uz fotodokumentaciju
	U visini vrijednosti godišnje naknade za minimalnu javnu uslugu

	Korisnik nije dostavio dokaz o nekorištenju nekretnine kako je opisano u čl.20 stavak 1. točka 1. odluke
	Izostanak dokaza o dostavi dokumentacije
	U visini vrijednosti godišnje naknade za minimalnu javnu uslugu

	Nije omogućio davatelju usluge pristup spremniku na mjestu primopredaje otpada kad to mjesto nije na javnoj površini
	Opažanje djelatnika davatelja usluge, fotozapis, videozapis s kamera koje je postavila Općina
	U visini vrijednosti 3 mjesečne naknade za minimalnu javnu uslugu

	Korisnik krši druge odredbe iz Odluke i Općih uvjeta ugovora na način da stvaraju financijsku štetu davatelju usluge. Opseg financijske štete se određujem prema stvarnom trošku temeljem cjenika dodatnih usluga davatelja usluge ili komercijalnog iznosa za opremu ili radove. 
	Opažanje djelatnika davatelja usluge, fotozapis, videozapis s kamera koje je postavila Općina
	U visini stvarne vrijednost financijske štete ali ne veće od godišnje naknade za minimalnu javnu uslugu. U slučaju kada korisnik namjerno nanosi materijalnu štetu moguće je pokrenuti pravni postupak radi naknade štete. 




NADZOR
Članak 47.
(1) Nadzor nad provedbom ove Odluke obavlja Jedinstveni upravni odjel Općine Seget.
(2)Nadzor nad provedbom ove Odluke u dijelu postupanja za koja je propisana ugovorna kazna obavlja davatelj usluge. Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Općine temeljem Odluke o komunalnom redu i drugih akata Općine koji uređuju postupanje s nepropisno odloženim otpadom.

OPĆI UVJETI UGOVORA S KORISNICIMA

Članak 48.
Opći uvjeti ugovora s korisnicima usluge sadržani su u Prilogu ove Odluke i čine njen sastavni dio.

PRIJELAZNE I ZAVRŠNE ODREDBE
Članak 49.

Do potpisivanja sporazuma Fonda za zaštitu okoliša i energetsku učinkovitost i davatelja usluge o financiranju troškova usluge prikupljanja reciklabilnog otpada koji se sastoji pretežito od otpadne ambalaže, davatelj usluge navedene troškove uključit će u cijenu za preuzimanje količine otpada od korisnika usluge.
Članak 50.
Primjena pojedinih odredbi ove odluke stupa na snagu kada se stvore odgovarajući tehnički i operativni uvjeti.
Članak 51.
Ova Odluka stupa na snagu osmog dana od dana objave u "Službenom glasniku Općine Seget"



PREDSJEDNICA OPĆINSKOG VIJEĆA

DODATAK 

OPĆI UVJETI UGOVORA O KORIŠTENJU JAVNE USLUGE
SAKUPLJANJA KOMUNALNOG OTPADA NA PODRUČJU OPĆINE SEGET

OPĆE ODREDBE

Članak1.

Definicije i pojmovi u ovim Općim uvjetima odgovaraju definicijama i pojmovima korištenim u Odluci o načinu pružanja javne usluge sakupljanja komunalnog otpada (u daljnjem tekstu: Odluka), Zakonu o gospodarenju otpadom „NN 84/2021“ (u daljnjem tekstu: Zakon)
Članak 2.

Ovim Općim uvjetima uređuju se međusobni odnosi između davatelja javne usluge i korisnika usluge koji su ugovorne strane Ugovora o korištenju javne usluge sakupljanja komunalnog otpada ( u daljnjem tekstu: Ugovor) na području Općine Seget (u daljnjem tekstu: Općina).
Korisnik usluge je upoznat sa sadržajem ovih Općih uvjeta i pristaje na njihovu primjenu.

UGOVOR O KORIŠTENJU JAVNE USLUGE
Članak 3.

(1) Ugovor o korištenju javne usluge smatra se sklopljenim:
· kad korisnik usluge dostavi davatelju usluge Izjavu o načinu korištenja javne usluge
· prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kada korisnik usluge ne dostavi davatelju usluge Izjavu.
(2) Izjava o načinu korištenja javne usluge je obrazac kojim se korisnik usluge i davatelj usluge usuglašavaju o bitnim sastojcima ugovora. Izjava zajedno s prilozima predstavlja pisani ugovor između korisnika i davatelja usluge.
(3) Dijelove ugovora čine: Opći uvjeti Ugovora, Odluka, Izjava o načinu korištenja javne usluge i Cjenik javne usluge.
(4) Davatelj usluge je dužan omogućiti korisniku usluge uvid u akte iz stavka 2. ovog članka prije sklapanja Ugovora te prije svake izmjene i/ili dopune Ugovora te na zahtjev korisnika usluge. 
[bookmark: _Hlk230243355](5)Korisnike usluge treba biti upoznat s propisanim odredbama koje uređuju sustav sakupljanja komunalnog otpada, Ugovorom, pravima i obvezama putem sredstava javnog informiranja, mrežne stranice, dostavom pisane obavijesti i/ili na drugi za korisnika usluge prihvatljiv način, prije sklapanja Ugovora i/ili izmjene, odnosno, dopune Ugovora. 
(6) Davatelj usluge je dužan na svojoj mrežnoj stranici imati poveznice na mrežne stranice
»Narodnih novina« na kojima je objavljen Zakon, digitalnu presliku Odluke, digitalnu presliku cjenika sa svim pripadajućim dodacima i prilozima, kao i obavijest o načinu podnošenja prigovora.
(7) Zaključenjem ugovora o korištenju javne usluge korisnik usluga u svemu prihvaća ove Opće uvjete.

Članak 4.

(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva, sukladno Zakonu. 
(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.
(3) Trajno nekorištenje nekretnine smatra se ako je potrošnja struje manja od 6 kwh godišnje i potrošnja vode do 5 m3 godišnje.
(4) U slučaju kada korisnik usluge nije u mogućnosti dostaviti dokaz o nekorištenju nekretnine, dužan je plaćati javnu uslugu a za sve vrijeme u kojem nije plaćao istu, obračunat će mu se cijena obvezne minimalne javne usluge.

Članak 5.
(1) Korisnik usluge može otkazati ugovor odnosno korištenje javne usluge isključivo zbog prestanka vlasništva nad nekretninom, prestanka korištenja nekretnine (kad nije u njegovom vlasništvu) ili trajnog prestanka korištenja nekretnine, pisanim putem, podnošenjem zahtjeva za odjavom korištenja usluge.
(2) Prilikom otkaza ugovora odnosno korištenja javne usluge svi dospjeli računi moraju biti plaćeni i tek tada se može brisati iz evidencije korisnika usluge.
(3) Davatelj usluge ima pravo izvršiti provjeru navoda u zahtjevu za odjavom korištenja usluge. Odmah po dostavi zahtjeva za odjavu korištenja usluge korisnik usluge dužan je davatelju javne usluge vratiti ili omogućiti povrat ispravnih spremnika za odlaganje otpada. U protivnom davatelj javne usluge ima pravo potraživati naknadu cijene novog spremnika.

Članak 6.

Svaka promjena koja se prijavljuje prihvaća se od datuma prijave, te je isključena mogućnost retroaktivnog učinka prijavljene promjene.

Članak 7.

(1) Korisnik usluge dužan je obavijestiti davatelja javne usluge o svakoj promjeni podataka iz Izjave u roku od 15 dana od dana kad je nastupila promjena s popratnom dokumentacijom.
(2) U slučaju da to ne učini dužan je podmiriti cijenu usluge sve dok to ne učini, odnosno dok to ne učini novi vlasnik odnosno korisnik.
(3) Korisnik usluge obvezan je u roku od 15 dana od dana kad je nastupila promjena, obavijestiti davatelja usluge o svim promjenama namjene prostora ili djelatnosti te proširenju i izmjeni djelatnosti ili drugih okolnosti koje znatno utječu na povećanje ili smanjenje javne usluge zajedno sa popratnom dokumentacijom.
(4) Sve obavijesti i zahtjeve Korisnik usluge podnosi davatelju usluga pisano putem pošte, elektroničkom poštom ili na zapisnik u sjedištu davatelja usluge, svakog radnog dana, u vremenu od 8,00 do 14,00 sati, izuzev srijede.

Članak 8.

Promjena u zaduženju za korisnike usluge nastupa s početkom idućeg obračunskog razdoblja, koje slijedi iza mjeseca u kojem je zaprimljen zahtjev za promjenu s popratnom dokumentacijom.

Uvjeti isporuke i korištenja komunalne usluge
Članak 9.

(1) Spremnici za odlaganje komunalnog otpada moraju se nalaziti na obračunskom mjestu, kod korisnika usluge (ograđeno dvorište, ulaz u zgradu i dr.) odnosno na mjestima gdje je onemogućen pristup trećim osobama.
(2) Iznimno, spremnici koje zajednički koriste korisnici u višestambenim zgradama, mogu biti smješteni i na javnoj površini uz uvjet da se osigura mogućnost odlaganja otpada samo korisnicima usluge i uz prethodno odobrenje nadležnog tijela općine (lokalne samouprave).
Članak 10.

(1) Kada je zbog tehničkih uvjeta vozilu davatelja javne usluge onemogućen pristup do nekretnine korisnika usluge, a korisniku usluge je na uporabu dodijeljen spremnik za komunalni otpad, korisnik usluge dužan je spremnik na dan odvoza, prema rasporedu, iznijeti na prvu dostupnu javnu površinu kojoj vozilo davatelja javne usluge može pristupiti.
(2) Spremnici koji nisu postavljeni sukladno odredbama ovoga članka, neće biti ispražnjeni.

Članak 11.

Kada davatelj usluga ne može vozilom pristupiti nekretninama većeg broja korisnika usluge na određenom području zbog ograničenja lokacije ili drugih tehničkih uvjeta ili kada je to davatelj usluge odlučio zbog neracionalnog povećanja troškova ili nekih drugih okolnosti ili se nekretnina korisnika usluge nalazi na većoj udaljenosti od javne površine kojoj vozilo davatelja javne usluge može pristupiti (nepristupačna područja), davatelj usluge može, korisnicima usluge staviti na raspolaganje odgovarajući zajednički spremnik te ugovoriti zajedničko korištenje spremnika kojeg će se postaviti na prvu dostupnu javnu površinu kojoj vozilo davatelja javne usluge može pristupiti.

Članak 12.

(1) Sav odloženi komunalni otpad mora se nalaziti u spremniku, a poklopac spremnika mora biti potpuno zatvoren.
(2) Zabranjeno je pretrpavati i dodatno sabijati otpad u spremniku. Otpad mora biti odložen u spremnik na način da prilikom pražnjenja isti u cijelosti gravitacijski ispadne iz spremnika.
(3) Otpad odložen izvan spremnika neće se preuzeti.
(4) Korisnik je dužan radi osiguravanja sanitarnih i zdravstvenih uvjeta pravovremeno i redovito prazniti spremnik. 
(5) Korisnik treba imati spremnik volumena koji je primjeren količini stvorenog otpada.
(6)Ako volumen otpada premašuje volumen spremnika, korisnik treba preuzeti dodatni spremnik.
(6) Korisnik usluge dužan je propisno razdvajati otpad. Davatelj usluge zadržava pravo ne preuzeti spremnik ako otpad u spremnicima nije propisno razdvojen. 
(7) Zabranjeno je u spremnik odlagati otpad koji se može rasuti prilikom pražnjenja (npr. pepeo, piljevinu i sl.) ili proliti (tekućine, masti, ulja i sl.). U slučaju nepoštivanja ove odredbe korisniku se može odrediti ugovorna kazna. 

Članak 13.

(1) Korisnici usluge dužni su spremnike redovito održavati u ispravnom i funkcionalnom stanju, postupati s njima na način koji ne dovodi do njihovog oštećivanja te skrbiti da ti spremnici ne budu oštećeni od strane trećih osoba.
(2) U slučaju oštećenja spremnika trošak nabave novog snosit će korisnik usluge.
(3) U slučaju otuđenja dodijeljenog spremnika, korisniku usluge osigurava se bez naknade novi spremnik ukoliko korisnik usluge dostavi policijski zapisnik o prijavljenoj krađi. U protivnom korisnik usluge dužan je namiriti davatelju usluge cijenu novog spremnika.
(4) Korisnik treba održavati spremnik sanitarni čistim. To znači da je zabranjeno zadržavati duži period otpad u spremniku jer to može uzrokovati negativne  javnozdravstvene posljedice. U slučaju nepoštivanja ove odredbe korisniku se može odrediti ugovorna kazna. 

Članak 14.

(1) Davatelj usluge dužan je pažljivo rukovati posudama za odlaganje otpada, tako da se iste ne oštećuju, a odloženi otpad ne rasipa i onečišćava okolinu. Svako onečišćivanje i oštećenje prouzrokovano skupljanjem i odvozom otpada davatelj usluge je dužan odmah otkloniti. 
(2) Davatelj usluga je dužan prilikom obavljanja usluge paziti da ne ošteti ograde i pročelja zgrada.
(3)Nakon pražnjenja posuda za odlaganje otpada davatelj usluge dužan ih je vratiti na mjesto na kojem su bile i zatvoriti poklopac.
(4)U slučaju da je oštećenje posude za odlaganje otpada uzrokovao davatelj usluge trošak nabave nove posude snosit će davatelj usluge.

Članak 15.

Kada korisnik usluge zahtjeva promjenu volumena spremnika, okvirni rok za dostavu spremnika je 30 (trideset) dana od dana zaprimanja zahtjeva.

Članak 16.

Korisnici usluge dužni su spremnike za komunalni otpad na dan odvoza, prema rasporedu, iznijeti na prvu dostupnu javnu površinu, na način da ne ometaju javni promet na kolniku ili pješačkoj stazi.



Način plaćanja cijene javne usluge

Članak 17.

(1)Cijena javne usluge utvrđuje se Cjenikom javne usluge kojeg donosi i mijenja davatelj usluge sukladno zakonu i propisima donesenim na temelju zakona.
(2)Korisnik usluge je dužan plaćati cijenu javne usluge utvrđenu Cjenikom javne usluge.


Članak 18.
(1)Cijenu javne usluge korisnici usluge plaćaju na temelju računa koji im davatelj usluge ispostavlja.
(2)Davatelj usluge omogućava korisniku usluge provjeru ispravnosti zaračunatog iznosa u odnosu na pruženu uslugu.

Članak 19.

(1)Računi se dostavljaju korisniku usluge na obračunsko mjesto, a na izričit zahtjev korisnika usluge, na adresu koju on odredi unutar RH.
(2)Na zahtjev korisnika davatelj usluge će dostaviti račun na e-mail adresu korisnika usluge. (3)Korisnici su dužni ispostavljeni račun podmiriti do roka utvrđenog na računu.
(4) U slučaju zakašnjenja zaračunavaju se zakonske zatezne kamate u skladu sa zakonom. (5)Korisnik usluge nije ovlašten vršiti prijeboj sa tražbinama prema davatelju usluge u odnosu na bilo koje moguće protupotraživanje. 

Završne odredbe
Članak 20.

(1)Ovi Opći uvjeti mijenjaju se na način koji je određen za njihovo donošenje.
(2)Ovi Opći uvjeti objavit će se u "Službenom glasniku Općine Seget" te na mrežnim stranicama davatelja usluge.





